कोपाको फाइनलमा ब्राजिल
ग्याब्रियल जेसस र रोबर्टो फिर्मिनोले गोल गर्दै ब्राजिललाई चरिपरिचित प्रतिद्वन्द्वी अर्जेन्टिनामाथि २–० को जितसहित कोपा अमेरिका फुटबलको फाइनलमा पुर्‍याएका छन् । जेससले पहिलो हाफ र फिर्मिनोले दोस्रो हाफमा गोल गरेका थिए ।
बेलो होरिजोन्टे, ब्राजिल — ग्याब्रियल जेसस र रोबर्टो फिर्मिनोले गोल गर्दै ब्राजिललाई चरिपरिचित प्रतिद्वन्द्वी अर्जेन्टिनामाथि २–० को जितसहित कोपा अमेरिका फुटबलको फाइनलमा पुर्‍याएका छन् । जेससले पहिलो हाफ र फिर्मिनोले दोस्रो हाफमा गोल गरेका थिए ।ब्राजिलको यस जितले लियोनल मेसीलाई अन्तर्राष्ट्रिय प्रतियोगितामा अर्जेन्टिनाका लागि मुख्य उपाधि जित्न थप प्रतीक्षा गर्न बाध्य पार्दै निरास बनायो । आयोजक ब्राजिलले आइतबार हुने फाइनलमा डिफेन्डिङ च्याम्पियन चिली वा पेरुविरुद्ध प्रतिस्पर्धा गर्नेछ ।कोपा अमेरिका २००७ को फाइनलमा ब्राजिलले ३–० को जित निकालेयता यी दुई ठूला टिमबीच मुख्य प्रतियोगितामा पहिलोपल्ट भेट भएको हो । इंग्ल्यान्डको क्लबमा आबद्ध जेसस र फिर्मिनो स्टार रहे । एकअर्काले गोल गर्दा उनीहरूले अवसर पनि सिर्जना गरेका थिए । तैपनि पहिलो गोलमा कप्तान डानी अल्भेसको महत्त्वपूर्ण भूमिका रहेको थियो ।‘हाम्रो चाहनाको यो अर्को तह थियो । हामीले आफैंले तय गरेको अवसरमा गोलको उपलब्धि हात पारेका हौं,’ अल्भेसले भने, ‘हामीप्रति धेरै मानिसले शंका गरेका थिए तर हाम्रो योजना र कडा मिहिनेतप्रति हामी आफैंमा निकै आत्मविश्वासी थियौं । हामीले रोपेको बिउबाट फल पाएका छौं । यसलाई हामी सधैँ देखाउने छौं ।’अर्जेन्टिनाका लागि अन्तर्राष्ट्रिय प्रतियोगिता जित्ने आशा गरिएका मेसीका लागि भने फेरि निरासामै समाप्त भयो । उनले अर्को बर्ष पनि अवसर पाउने छ, जुन पाँच वर्षयता चौथोपल्ट कोपा अमेरिका हुनेछ । त्यो संस्करण अर्जेन्टिना र कोलम्बियाले संयुक्त आयोजना गर्नेछन् ।‘हामी फाइनलमा पुग्ने टिम हुनुपर्थ्यो किनभने त्यसका लागि हामी योग्य थियौं र त्यसमा कुनै शंका थिएन तर कहिलेकाहीं फुटबल न्यायोचित हुँदैन,’ अर्जेन्टिनाका प्रशिक्षक लियोनल स्कालोनीले गुनासो पोखे ।सधैँ उत्तेजक खेलको चाहना गरिएको हुन्छ र त्यहाँ कहिलेकाहीं डरलाग्दा ट्याकल पनि हुन्छ । अर्जेन्टिनाका निकोलस ट्याग्लियाफिको पहेंलो कार्ड पाउने पहिलो खेलाडी भए । उनी जेससविरुद्ध आक्रामक भएका थिए । दुवै टिम आकर्षक फुटबल प्रदर्शन गर्न संघर्षरत देखिएका थिए । ब्राजिलका कासेमिरोलाई सिधा बल फाल्दा पनि दर्शकले गिज्याएका थिए ।पहिलो अवर अर्जेन्टिनाका लिएन्ड्रो पारेडेसले पाएका थिए । उनले ३० यार्डबाट प्रहार गरेको बल गोलकिपर एलिसनको ठीक माथिबाट बाहिरियो । ब्राजिलले १९ औं मिनेटमा अग्रता लियो । त्यसमा अल्भेसको व्यक्तिगत खेल उत्कृष्ट देखिएको थियो । उनले फिर्मिनोलाई बलि दिनुअघि तीन विपक्षी खेलाडीलाई छक्याएका थिए । त्यसपछि लिभरपुलका फरवार्ड फिर्मिनोले क्रस गरेको बल अनमार्क जेससले सहजै गोलमा परिणत गरिदिए ।दुवै खुट्टाले प्रहार गर्दै आक्रामक हुँदा खेल नै खराब हुन्छ जस्तो देखिएको थियो । अर्जेन्टिना आधा घण्टाभित्रै बराबरीको अवस्थामा पुग्न लागेको थियो तर मेसीको फ्रि–किकमा सर्जियो अगुइरोले प्रहार गरेको हेडर बारमा लाग्यो । त्यो बललाई ब्राजिली खेलाडीले क्लियर गरिदिए । त्यसपछि मेसीले ब्राजिली डिफेन्सको केन्द्रलाई चिर्दै अगुइरोलाई बल उपलब्ध गराए पनि मार्क्विन्होले रोकिदिए । दोस्रो हाफमा अर्जेन्टिनाले ब्राजिली खेलाडीलाई आफ्नै क्षेत्रमा पछाडि धकेलेको थियो । पाएका अवसरलाई अर्जेन्टिनी खेलाडीहरूले उपयोग गर्न सकेनन् । स्कोलानीले डी मारिया र पाउलो डिबालालाई मैदानमा प्रवेश गराए पनि त्यसले अर्जेन्टिनालाई खेलमा फर्काउन सकेन ।अर्कोतर्फ म्यानचेस्टर सिटीका फरवार्ड जेससले उत्कृष्ट रूपमा दुई डिफेन्डर छिचोल्दै सिर्जना गरेको सुन्दर अवसरमा फिर्मिनोले ७१ औं मिनेटमा ब्राजिलको अग्रता दोब्बर बनाए ।